मलेशिया ओपन बैडमिंटन : फाइनल में हारीं सायना  
भारत की शीर्ष वरीयता प्राप्त महिला बैडमिंटन खिलाड़ी सायना नेहवाल योनेक्स-सनराइज मलेशिया ओपन ग्रां पी गोल्ड-2011 के फाइनल मुकाबले में हार गई।
भारत की शीर्ष वरीयता प्राप्त महिला बैडमिंटन खिलाड़ी सायना नेहवाल योनेक्स-सनराइज मलेशिया ओपन ग्रां पी गोल्ड-2011 के फाइनल मुकाबले में हार गई।  रविवार को सुल्तान अब्दुल हालिम स्टेडियम में खेले गए महिला वर्ग की एकल स्पर्धा के खिताबी मुकाबले में सायना को चीनी खिलाड़ी जिन वांग ने 13-21, 21-8, 21-14 से शिकस्त दी।  इससे पहले, विश्व की चौथी और टूर्नामेंट की शीर्ष वरीयता प्राप्त खिलाड़ी सायना ने शनिवार को सेमीफाइनल मुकाबले में कोरिया की जी ह्यून सुंग को 21-14, 21-13 से हराया था जबकि वांग ने कोरियाई प्रतिद्वंद्वी युन जू बेई को 21-6, 21-19 से मात दी थी।  सायना और विश्व की तीसरी वरीयता प्राप्त खिलाड़ी वांग के बीच अब तक दो बार भिड़ंत हुई थी। दोनों ही मौकों पर वांग को जीत मिली थी। दोनों खिलाड़ी पहली बार 2009 के मलेशिया ओपन में आमने-सामने हुई थीं, जिसमें वांग ने सायना को 21-14, 21-10 से हराया था।  इसके बाद सायना और वांग की भिड़ंत मलेशिया ओपन सुपर सीरीज -2010 के दौरान हुई, जिसमें वांग ने 14-21, 21-8, 21-11 से जीत हासिल की थी। वांग को मुख्य तौर पर उनके आक्रमक खेल के लिए जाना जाता है।